ช่วงก่อนเลือกตั้งไม่พบการเบิกจ่ายธนบัตรหมุนเวียนผิดปกติ ยืนยันเงินสะพัดมากจากช่วงวันหยุดยาวต่อเนื่อง
ธนาคารแห่งประเทศไทย ระบุถึงกระแสข่าวที่มีเงินสดหมุนเวียนในระบบเศรษฐกิจ โดยเฉพาะธนบัตรชนิดราคา 1,000 บาท และ 500 บาท ซึ่งเกิดการหมุนเวียนมากขึ้นในช่วงการเลือกตั้ง ว่า จากข้อมูลล่าสุดเดือนมีนาคม 2566 ธนบัตรหมุนเวียนในระบบเศรษฐกิจอยู่ที่ 2,353,817 ล้านบาท เพิ่มขึ้นเล็กน้อยจาก 2,325,734 ล้านบาท ในเดือนกุมภาพันธ์ ทั้งนี้ ถือว่าเงินในระบบไม่ได้สะพัดผิดปกติ ซึ่งตามปกติช่วงวันหยุดยาวต่อเนื่องจะมีธนบัตรออกใช้จ่ายเพิ่มขึ้น เห็นได้จากข้อมูลเบื้องต้นเดือนเมษายนและต้นเดือนพฤษภาคมที่ผ่านมา ซึ่งหลังจากวันหยุดยาวแล้ว จะเห็นว่ามีเงินกลับเข้ามาในระบบตามปกติ